
Rhan 1 Aseiniad ECAD6008 

	Templed Profiad Proffesiynol 1:
	

	Safon Addysgeg
	Asesu ar gyfer dysgu

	Beth wnaethoch chi a pham?

	Dw i wedi bod yn arbrofi ar lawr y dosbarth gyda’r pedwar agwedd ar Asesu ar gyfer dysgu drwy gydol yr wythnos bontio 11/11/21 – 23/11/21. Ffocws yr wythnos oedd dysgu am arian ac yn benodol ceiniogau 1c a 2c, yn ogystal â llythyrennau ‘t’ a ‘j’. Cyn arbrofi, bûm yn arsylwi gwersi yr athrawes ddosbarth gan sylwi yn arbennig ar sut yr oedd hi’n defnyddio agweddau asesu ar gyfer dysgu yn barhaus yn ei gwersi. Roedd hyn yn ddefnyddiol iawn er mwyn sicrhau fy mod ar y trywydd cywir wrth i mi dreialu. 

Dechreuais gyda’r agwedd ‘rhannu meini prawf gyda disgyblion’. Roedd yn rhaid i hyn ddigwydd ar lafar gyda dysgwyr ifanc oherwydd doedden nhw ddim yn gallu darllen brawddegau llawn eto. Gwelais felly bod symlrwydd geirfa yn hanfodol er mwyn iddyn nhw ddeall yr amryw dasgau. Enghraifft o hyn oedd dweud; ‘dw i eisiau i chi edrych a darganfod 1 ceiniog a 2 geiniog a’u lliwio’n frown’, neu; ‘dw i eisiau i chi ddosbarthu’r ceiniogau i’r cylchoedd cywir”. Weithiau roedd yn rhaid ailadrodd ac atgyfnerthu’r meini prawf yn enwedig gyda’r grŵp meithrin, ond ar y cyfan fe ddilynodd pawb y cyfarwyddiadau yn uniongyrchol.

Yr agwedd nesaf ar asesu ar gyfer dysgu a ddefnyddiais oedd ‘ansawdd cwestiynau/ansawdd y siarad’.  Defnyddiais gymysgedd o gwestiynau agored a chaeedig. Enghraifft o gwestiwn agored a ddefnyddiais oedd; ‘pa eirfa sy’n dechrau gyda t?’, roedd hyn yn galluogi atebion amrywiol ac yn caniatau i’r dysgwyr feddwl mewn cyd-destun byd go iawn. Roedd hyn yn achosi cyffro ar ddechrau’r sesiwn ac yn rhoi cyfle i’r disgyblion ddangos peth dealltwriaeth blaenorol. Enghraifft o gwestiwn caedig a ddefnyddiais oedd; ‘pwy sy’n gallu ffeindio t ar y wal?’. Roedd hyn yn rhoi cyfle i’r dysgwyr gryfhau eu dealltwriaeth, ac os oedden nhw’n anghywir roedd dysgwyr eraill yn gallu bod o gymorth. Roedd y strategaeth yma yn gweithio’n dda ac yn rhoi cyfle i mi ddarganfod gwybodaeth blaenorol y dysgwyr ac yn gyfle iddynt ychwanegu at hynny. 

Defnyddiais y strategaeth ‘defnydd o adborth safonol’ yn y gwersi wrth farcio darnau o waith yn llyfrau’r dysgwyr drwy ddilyn polisi marcio’r ysgol gan ddefnyddio beiro gwyrdd a chôd e.e. T – trafod, GCh – gyda chymorth, An – annibynnol, 1:1- cymorth 1:1. Roeddwn yn rhoi sylwadau clir ac adeiladol sy’n dangos ble mae’r disgybl ar hyn o bryd e.e. ‘yn gallu cyfri lan i 10 ond angen help wrth gofnodi’. Gan nad oedd y dysgwyr ifanc yn gallu darllen, bûm yn trafod yr adborth gyda’r disgyblion ar lafar. Ar ôl trafod roeddwn yn gofyn iddyn nhw ymarfer yr agwedd yr oedden nhw’n cael trafferth gyda, er enghraifft cofnodi rhifau yn gywir. Roedd y strategaeth yma yn gweithio’n dda drwy rhoi cyfle i ddysgwyr wella ac ymarfer gan ddeall ble sydd angen iddynt ganolbwyntio mwy. 

Defnyddiais hefyd strategaeth ‘hunan asesu ac asesu cymheiriad’ ar lawr y dosbarth. Wrth ddysgu am lythrennau’r wyddor bûm yn dysgu sut i ffurfio’r amryw lythrennau. Pan welais bod rhywun wedi ‘fflipo’ llythyren megis ‘j’, fe ofynnais i’r dysgwr os oedden nhw’n gweld rhywbeth o’i le, os nad oedden nhw, roedd yn gyfle i ehangu’r drafodaeth i weddill y dysgwyr. Bûm wedyn yn trafod sut i ffurfio’r llythyren gan ddilyn esiamplau eraill a oedd wedi llwyddo. Roedd y strategaeth yma yn ddefnyddiol wrth i ddysgwyr sylweddoli ble oedd angen iddynt wella ac roedd yn amlwg eu bod wedi elwa o drafod gydag eraill.


(Gweler tystiolaeth o’r safon ASESU ar fy PDP)
https://v3.pebblepad.co.uk/spa/#/public/kwhG4ZxsHjWfyrGpG5fZsWM7gc


	Beth rydych chi wedi’i ddysgu?

	Dysgais bod yr agweddau asesu ar gyfer dysgu nid yn unig yn cysylltu’n gryf gyda phedwar diben Graham Donaldson drwy hybu dysgwyr uchelgeisiol, mentrus a hyderus, ond hefyd yn cysylltu gydag adolygiad “Addysgu Gwych” drwy nodi bod athrawon effeithiol yn creu amgylchedd cefnogol ar gyfer dysgu, ac mae hynny’n amlwg wrth weithredu’r 4 agwedd ar asesu ar gyfer dysgu. Yn ogystal â hynny, noda adolygiad “Addysgu Gwych” bod athrawon effeithiol yn rheoli'r ystafell ddosbarth i gynyddu’r cyfle i ddysgu, ac mae’r agweddau asesu ar gyfer dysgu yn sicr yn bodloni hynny. 

Cyn y profiad pontio yma, gwelais bod agweddau asesu ar gyfer dysgu yn bwysig ar gyfer datblygiad parhaus dysgwyr, ond ar ôl arbrofi a chael tro yn canolbwyntio ar yr agweddau, gwelaf pa mor hanfodol ydy asesu ar gyfer dysgu ar gyfer llwyddiant pob gwers. 

Ar lefel weithredol y dosbarth, gwelais bod dysgwyr yn hoff o drafod a dysgu oddi wrth ei gilydd. Yn ogystal â hynny, gwelais bod rhaid gosod disgwyliadau clir a chyfarwyddiadau syml iddyn nhw gan wneud cysylltiadau gyda dysgu a dealltwriaeth blaenorol er mwyn cadarnhau dealltwriaeth a’u galluogi i ddilyn a llwyddo yn y tasgau. Credaf hefyd bod cwestiynu yn helpu i ddangos pwy sydd wedi deall a phwy sydd efallai angen ychydig mwy o gymorth. Un o’r elfennau mwyaf pwysig imi i’w dysgu oedd bod dysgwyr yn hoffi cael cyfle i wella ac yn hoffi gwybod beth sydd o’i le ac beth sydd angen ei gywiro.

Dw i wedi dysgu llawer wrth weithredu’r agweddau yma. Sylweddolaf bod asesu ar gyfer dysgu yn hanfodol ar gyfer creu dysgwyr annibynnol sy’n cymryd rhan allweddol yn eu haddysg. Pwysleisiodd yr wythnos arsylwi bwysigrwydd dechrau’r arferion yma o’r cychwyn cyntaf er mwyn creu sylfaen ar gyfer dyfodol llwyddiannus. Fel noda Black a Wiliam (1998), mae asesu gan athrawon yn cyfrannu’n fawr at wella dysgu disgyblion. Temlaf fy mod yn llawer mwy hyderus wrth ddefnyddio agweddau asesu ar gyfer dysgu a hynny wedi’u plethu’n naturiol i bob gwers. 



Llywodraeth Cymru., 2015. [Ar lein] Ar gael o: <https://gov.wales/sites/default/files/publications/2018-03/successful-futures.pdf> [Gwelwyd 15 Tachwedd 2021].

Greatteaching.com., 2020. Great Teaching Toolkit. [Ar lein] Ar gael o: <https://www.greatteaching.com/?__hstc=267328465.ced7ef5e2cf3cfa94489ad9a4a5fbd38.1639064324851.1639064324851.1639064324851.1&__hssc=267328465.1.1639064324851&__hsfp=658640476> [Gwelwyd 11 Tachwedd 2021].
Black, P. a Wiliam, D. (1998). Assessment and Classroom Learning. Assessment in Education: Principles, Policy & Practice, 5(1).


	Beth nesaf?

	Byddaf yn sicr yn parhau i ddefnyddio asesu ar gyfer dysgu yn barhaus yn fy ngwersi yn y dyfodol gan fod yr agweddau yn gymorth enfawr at yrru’r dysgu yn ei flaen. Byddaf yn parhau i ddefnyddio gerifa syml ac yn parhau i ailadrodd y meini prawf  drwy gydol y sesiwn. Y tro nesaf, bwriadaf gadw esiamplau da yn agos at yr ardal weithio er mwyn bod gan y dysgwyr modd o gofio’r meini prawf wrth iddyn nhw barhau gyda’r tasgau. Byddaf yn parhau i ddefnyddio cymysgedd o gwestiynau agored a chaeedig er mwyn medru clywed barn a syniadau disgyblion yn ogystal â chael atebion cryno er mwyn gweld ar ba drywydd y maen nhw. Byddaf yn parhau i ddilyn polisi marcio’r ysgol gan gadw’r sylwadau yn gryno ac yn adeiladol. Byddaf hefyd yn parhau i rhoi cyfle i ddysgwyr wella ac ymateb i’r adborth, gan ddilyn adborth ar lafar gyda’r dysgwyr ifanc iawn.  Yn y dyfodol, hoffwn gynnwys hyd yn oed mwy o gwestiynu wrth drafod y gwaith gyda’r dysgwyr er mwyn sicrhau fy mod yn eu herio ddigon. Byddaf yn parhau i drafod yn agored beth sydd o’i le a beth sydd angen gwneud er mwyn gwella a hynny mewn amgylchedd cefnogol a diogel. 




	[bookmark: tblHere]Templed Profiad Proffesiynol 2:
	

	Safon Addysgeg
	Profiadau dysgu cyfunol

	Beth wnaethoch chi a pham?

	Mae’r safon SAC Profiadau Dysgu Cyfunol yn nodi pwysigrwydd dewis, defnyddio a chyfiawnhau amrywiaeth o ddulliau dysgu creadigol er mwyn atgyfnerthu’r addysgu a darparu cyfleoedd gwahanol i ddysgwyr. 
Ffocws y wers benodol hon oedd gŵyl Diwali ar y 9/11/21. Cyn mynd ati i baratoi’r ardaloedd amrywiol, bûm yn arsylwi’r wythnos ynghynt ar sut i ddefnyddio’r ardaloedd amrywiol er mwyn cyfoethogi’r profiad ac roedd hynny yn ddefnyddiol iawn. Cefais nifer o sgyrsiau gyda’r athrawes yn trafod pa fathau o weithgareddau y byddai’n bosib addysgu y tu fewn a thu allan yn ogystal â darganfod yr holl ddarpariaeth oedd ar gael. Bûm yn trafod yn aml drwy’r sesiynau gyda’r cynorthwyydd dosbarth er mwyn sicrhau fy mod ar y trywydd iawn.
​​​​​​​Er mwyn gweithredu’r safon yma, fe wnes i sicrhau fy mod yn archwilio’r amrywiaeth o ardaloedd oedd ar gael ac yn addas i ddysgu ynddynt o amgylch yr ysgol. Dewisais rhai ardaloedd, megis y llwyfan, ‘miri mathemateg’ a’r bwrdd sialc mawr, a hyn oll y tu allan yn yr awyr agored, ac yna penderfynais ar weithgareddau y gellid gwneud yno, er enghraifft toes, patrymau gyda sialc a numicons. Fe wnes i sicrhau bod amrywiaeth o ardaloedd gwahanol y tu mewn a thu allan er mwyn cyfoethogi’r dysgu a bod y gweithgareddau yn rhai hyblyg sy’n cyd-fynd â’r 4 diben.
Roedd amrywio safleoedd y tu mewn i’r dosbarth a thu allan yn rhoi fwy o ryddid i’r disgyblion arbrofi a dysgu yn fwy annibynnol. Roedd yn amlwg wrth weld boddhad y dysgwyr bod yr amrywiaeth wedi llwyddo i greu profiad dysgu cadarnhaol. Er roedd y tywydd yn lawiog, roedd y disgyblion wrth eu boddau yn treulio amser yn dysgu y tu allan boed hynny yn gwneud rhywbeth creadigol neu yn waith mathemategol. 
Er i’r ddarpariaeth a’r profiadau dysgu cyfunol lwyddo, roedd hi’n brofiad newydd i mi geisio rheoli dosbarth cyfan ar draws ardal fawr. Roedd y technegau a ddysgais yn yr wythnos gyntaf yn hollbwysig er mwyn i’r sesiwn addysgu yma lwyddo.
(Gweler tystiolaeth o’r safon PROFIADAU DYSGU CYFUNOL ar fy PDP)
https://v3.pebblepad.co.uk/spa/#/public/kwhG4ZxsHjWfyrGpG5fZsWM7gc 


	Beth rydych chi wedi’i ddysgu?

	Wrth ymchwilio i bwysigrwydd Profiadau Dysgu Cyfunol, gwelaf fod defnyddio amrywiaeth o ardaloedd dysgu yn hanfodol i ddisgyblion y cyfnod sylfaen a disgyblion hŷn er mwyn cefnogi hyder wrth chwarae ac addysgu. Mae rhoi cyfle i blant ddefnyddio’r gofod y tu allan heb rwystrau yn galluogi datblygiad nifer o agweddau megis datrys problemau, creadigrwydd a chyfathrebu. Gwelais bwysigrwydd paru’r rhyddid yma gyda chyfnod distaw er mwyn myfyrio a gwella’r dysgu. Mae cael awyr iach wrth addysgu yn creu ymdeimlad cadarnhaol i’r dysgwyr ac yn eu galluogi nhw i feddwl yn gliriach am y tasgau sydd wrth law.
Roedd brwdfrydedd amlwg y disgyblion yn cadarnhau pwysigrwydd amrywio ardaloedd addysgu ar gyfer gwneud dysgu yn brofiad hwylus a chyffrous i’r dysgwyr. Er i’r ddarpariaeth a’r profiadau dysgu cyfunol lwyddo, roedd hi’n brofiad newydd i mi geisio rheoli dosbarth cyfan ar draws ardal fawr. Roedd y technegau rheoli’r amgylchedd dysgu yn hollbwysig er mwyn i’r sesiwn addysgu yma lwyddo.

Early Years Matters. 2021. Indoor and Outdoor Environment - Early Years Matters. [Ar lein] Ar gael o: <https://www.earlyyearsmatters.co.uk/our-services/school-and-nursery-improvement-partner/enabling-environments/indoor-and-outdoor-environment/> [Gwelwyd 9 Tachwedd 2021].


	Beth nesaf?

	Roedd dysgu y tu allan yn brofiad newydd i mi ond teimlaf yn hyderus wrth baratoi at sesiynau eraill y tu allan o ganlyniad i’r profiadau amrywiol yma. ​​​​​​​Byddaf yn sicr yn defnyddio, nid yn unig y gofod tu allan, ond hefyd yn amrywio ardaloedd y tu fewn i’r dosbarth a’r ysgol yn ehangach. Gwelais fudd mawr o newid y profiadau ar gyfer cynyddu ymgysylltiad y dysgwyr. 





	Templed Profiad Proffesiynol 3
	

	Safon Addysgeg
	Cyd-destunau dilys bywyd go iawn


	Beth wnaethoch chi a pham?

	Mae’r safon SAC cyd-destunau bywyd go iawn dilys yn nodi pwysigrwydd defnyddio cyd-destunau bywyd er mwyn creu cysylltiadau cadarnhaol wrth ddysgu. Drwy ddefnyddio’r dechneg yma, gellid gweld enghreifftiau amlwg o ddefnyddio cysyniadau a haniaethau, bydd hyn yn cyfoethogi’r ddarpariaeth i’r dysgwyr. 
Tra’n cyflwyno’r pwnc arian ar y 15/11/21 i ddisgyblion meithrin, derbyn a blwyddyn 1 penderfynais ddechrau drwy ddefnyddio gweithgareddau ymarferol er mwyn i’r dysgwyr ymgyfarwyddo gyda cheiniogau. Dechreuom drwy adnabod 1c a 2c ac yna trafod ym mha sefyllfaoedd rydym yn defnyddio arian. Roedd hyn yn gweithio’n dda ac yn ddefnyddiol er mwyn cael y dysgwyr i feddwl mewn cyd destun bywyd go iawn. Wrth ddatblygu o hyn, fe wnaethon ni greu siop yn y dosbarth er mwyn gallu ymarfer defnyddio’r ceiniogau. Fe ddefnyddion ni hefyd restrau siopa ble roedd angen i’r disgyblion greu’r cyfanswm arian allan o 1c a 2c.  

Fe wnes i sicrhau fy mod yn trafod y pwnc mewn cyd-destun bywyd go iawn ac mor realistig â phosib, gan ddarparu nifer o gyfleoedd i ymarfer ac arbrofi. Roedd hyn yn cadarnhau’r dysgu ac yn sicrhau bod yna ddealltwriaeth y tu hwnt i furiau’r dosbarth. Wrth wneud hyn, roedd y dysgwyr yn dangos eu bod yn uchelgeisiol ac yn alluog wrth ddefnyddio’r sgiliau i gysylltu a chymhwyso mewn gwahanol gyd-destunau. Byddwn nhw hefyd yn ddysgwyr hyderus sydd â’r sgiliau i ddelio â’u bywyd pob dydd yn annibynnol.

(Gweler tystiolaeth o’r safon CYD-DESTUNAU DILYS BYWYD GO IAWN ar fy PDP)
https://v3.pebblepad.co.uk/spa/#/public/kwhG4ZxsHjWfyrGpG5fZsWM7gc 


	Beth rydych chi wedi’i ddysgu?

	Wrth ymchwilio i ddefnydd cyd destunau bywyd go iawn dilys, dywed Clark Quinn (2016), mae dysgu mewn cyd-destunau yn hanfodol ar gyfer llwyddo i ddefnyddio’r wybodaeth a ddysgwyd. Dywed y dylid dysgu ar draws nifer o gyd-destunau er mwyn sicrhau bod yna ddealltwriaeth o sut i ddefnyddio’r hyn a ddysgwyd. Noda hefyd bwysigrwydd cael cyfle i ymarfer mewn sefyllfaoedd realistig er mwyn cadarnhau’r dysgu. 
Gwelais fod defnyddio cyd-destunau dilys bywyd go iawn, yn hanfodol er mwyn cadarnhau dealltwriaeth dysgwyr o bwnc. Roedd creu a defnyddio siop yn y dosbarth yn galluogi’r dysgwyr i weld yn uniongyrchol ble gallant ddefnyddio arian tra hefyd yn dysgu geirfa hollbwysig ar gyfer bywyd bob dydd. Wrth ddefnyddio’r rhestrau siopa, roedd y dysgwyr yn teimlo eu bod nhw’n cael profiad realistig a chredadwy drwy fynd i brynu nwyddau a darganfod yr arian cywir. Gwelais frwdfrydedd y dysgwyr yn cynyddu wrth iddyn nhw wneud cysylltiadau ystyrlon gyda bywyd y tu allan i furiau’r ysgol.

Gwelais bod angen atgyfnerthu gwerth 2c ac roedd defnyddio’r siop yn hanfodol er mwyn gwneud hyn yn llwyddiannus. Roedd dysgu geirfa a ddefnyddir bob dydd, megis “prynu” a “ceiniog” yn hollbwysig er mwyn i’r dysgwyr gadarnhau’r wybodaeth, er enghraifft sut i drafod pwnc yn llwyddiannus yn ogystal ag ynganu geiriau a llythrennau yn gywir.

Quinn, C., 2016. Understanding the Importance of Context in Your Learning Solutions | Litmos Blog. [Ar lein] SAP Litmos. Ar gael o: <https://www.litmos.com/blog/articles/understanding-the-importance-of-context-in-your-learning-solutions> [Gwelwyd 15 Tachwedd 2021].


	Beth nesaf?

	Byddaf yn sicr yn parhau i ddefnyddio cyd destunau dilys bywyd go iawn wrth addysgu pynciau yn y dyfodol. Roedd cymhelliant a chyfranogiad y dysgwyr yn uwch gan eu bod nhw’n gallu gweld gwerth dysgu’r wybodaeth. Roedd defnyddio cyd destunau hefyd yn dod ag elfen hwylus i’r addysgu a oedd yn cadw’r dysgu yn ffres.




	Templed Profiad Proffesiynol 4
	

	Safon Addysgeg
	Themâu traws-gwricwlaidd


	Beth wnaethoch chi a pham?

	Mae’r safon SAC Themâu Trawsgwricwlaidd yn nodi bod dysgu drwy ddefnyddio amryw themâu yn hanfodol er mwyn cyfoethogi’r ddarpariaeth a thrwy wneud hynny rydych yn meithrin cysylltiadau hollbwysig rhwng y meysydd dysgu a phrofiad gwahanol. 
Thema’r wythnos 29/11/21 – 2/12/21 oedd Stori’r Nadolig, felly roedd pwyslais ar lythrennedd a chyfathrebu yn ystod gwersi’r cyfnod. Er mwyn cyfuno hynny â themâu trawsgwricwlaidd, fe wnes i sicrhau bod un sesiwn yn canolbwyntio ar rifedd drwy gyfri ac adio lluniau stori’r Nadolig. Roedd hyn yn plethu’n dda gyda thrafod ac atgyfnerthu digwyddiadau’r stori yn ogystal â defnyddio sgiliau rhifedd. Er mwyn sicrhau bod themâu trawsgwricwlaidd yn digwydd yn gyson, fe wnes i eu plethu i mewn i’r heriau annibynnol. Roedd y celfyddydau mynegiannol, rhifedd, y dyniaethau a chymhwysedd digidol yn rhan o’r heriau, er enghraifft chwarae rôl, cyfri blociau wrth greu stabl yn ogystal â chreu llun o stori’r Nadolig gan ddefnyddio’r Ipads. Gwelais fod hyn yn ehangu’r profiad dysgu gan gynyddu brwdfrydedd y dysgwyr.

Wrth ddefnyddio themâu trawsgwricwlaidd fe wnes i sicrhau bod amrywiaeth o weithgareddau sy’n galluogi addysgu diddorol. Fe wnes i sicrhau bod y gweithgareddau yma yn cysylltu’n briodol gyda meysydd dysgu a phrofiad amrywiol. Wrth wneud hyn, fe gynyddodd cymhelliant a pherchnogaeth y dysgwyr o’u haddysg yn ogystal â chysylltu â’r pedwar diben o greu dysgwyr uchelgeisiol a mentrus.

(Gweler tystiolaeth o’r safon THEMÂU TRAWSGWRICWLAIDD ar fy PDP)
https://v3.pebblepad.co.uk/spa/#/public/kwhG4ZxsHjWfyrGpG5fZsWM7gc 


	Beth rydych chi wedi’i ddysgu?

	Cyn mynd ati i gynllunio bûm yn trafod nifer o syniadau gyda gwahanol staff er mwyn sicrhau fy mod yn cynnwys syniadau amrywiol ar hyd y cyfnod. Roedd gwneud hyn yn sicrhau bod y dysgwyr yn cael y profiadau mwyaf buddiol. Gwelais fod cael y cyfle i drafod wedi bod yn fuddiol er mwyn ehangu’r dysgu.
Wrth ymchwilio i bwysigrwydd themâu trawsgwricwlaidd, noda’r Historical Association bod defnyddio themâu trawsgwricwlaidd yn caniatau i ddisgyblion ddysgu gwybodaeth mewn modd creadigol gan ehangu eu sgiliau a’u dealltwriaeth. Mae dysgu drwy themâu trawsgwricwlaidd hefyd yn caniatau i ddysgwyr fod yn llawer mwy ymchwiliol ac yn codi eu cymhelliant a’u perchnogaeth at eu gwaith.

Gwelaf bod cyfuno themâu amrywiol mewn gwersi yn holl bwysig nid yn unig ar gyfer cadw diddordeb y dysgwyr ond hefyd er mwyn herio ac ehangu’r addysgu. Mae cyfuno themâu yn galluogi dysgwyr i arbrofi a darganfod eu diddordebau, er enghraifft gyda rhai disgyblion yn mwynhau yr ardal fathemategol tra bo eraill yn mwynhau’r gornel grefftau. Credaf bod rhoi’r cyfle i ddarganfod a chael tro gyda gwahanol themâu trawsgwricwlaidd yn hanfodol ar gyfer datblygiad personoliaeth a meddylfryd unigolion.

History.org.uk., 2021. Cross-curricular learning / Leading Primary History / Historical Association. [Ar lein] Ar gael o: <https://www.history.org.uk/primary/module/3638/leading-primary-history/3653/cross-curricular-learning> [Gwelwyd 29 Tachwedd 2021].



	Beth nesaf?

	Mewn gwersi’r dyfodol, byddaf yn sicrhau fy mod yn cynnwys amrywiaeth o themâu o fewn gwersi dyddiol, nid yn unig er mwyn cryfhau ymgysylltiad dysgwyr ond hefyd er mwyn cynorthwyo disgyblion i ddarganfod eu diddordebau a’u cryfderau. Bydd cyfuno themâu a chreu gwersi trawsgwricwlaidd yn sicrhau mai’r pedwar diben cwricwlwm newydd i Gymru sy’n gyrru addysg y disgyblion.














Rhan 2 Aseiniad 6008

Cyflwyniad

Mae sicrhau dealltwriaeth a’r rhesymau dros yr egwyddorion addysgegol yn rhan hanfodol o swydd athrawon yn enwedig nawr yng Nghymru gyda chyflwyniad canllawiau cwricwlwm newydd i Gymru (Llywodraeth Cymru, 2020). Mae treulio cyfnod yn adfyfyrio ar eich profiadau fel athrawon yn hollbwysig er mwyn gallu asesu eich cynnydd eich hun yn ogystal â dysgu’r arferion gorau posib. Yn yr aseiniad yma byddaf yn canolbwyntio ar un egwyddor pedagogaidd penodol wrth fyfyrio ar fy nghynnydd proffesiynol personol gan fynd ati i gynllunio, paratoi ac addysgu amryw wersi yn ystod fy mhrofiad addysgu proffesiynol cyntaf sef PAP 1, bloc 1. Yn ystod fy nghyfnod addysgu cyntaf, bûm yn addysgu yn y cyfnod sylfaen mewn dosbarth cymysg meithrin, derbyn a blwyddyn 1. Gan fod cymysgedd o oedrannau a galluoedd, wrth baratoi gwersi, bûm yn ffocysu ar cam cynnydd 1 ac ambell adran cam cynnydd 2 ar gyfer rhai dysgwyr mwy abl a thalentog. 
           
Wrth fynd ati i ddewis un egwyddor pedagogaidd penodol ar gyfer datblygu ymhellach fe dreuliais cyfnod yn myfyrio ar fy nefnydd o’r pedair agwedd y trafodais yn rhan 1 yr aseiniad sef y pedwar templed profiad. Wrth wneud hynny, gwelais fy mod yn teimlo’n hyderus gyda’r agweddau asesu ar gyfer dysgu, profiadau dysgu cyfunol yn ogystal â defnyddio cyd-destunau dilys bywyd go iawn wrth addysgu. Wrth fyfyrio ar fy nefnydd o themâu trawsgwricwlaidd teimlaf fy mod yn deall pwysigrwydd ymgorffori’r elfen yn fy ngwersi dyddiol, ond weithiau dw i’n gweld hi’n anodd sicrhau bod hynny yn digwydd mewn modd creadigol a diddorol er mwyn cadw ffocws y dysgwyr. Yr agwedd felly dw i wedi dewis canolbwyntio arni a datblygu ymhellach ydy themâu trawsgwricwlaidd. 

Byddaf yn trafod barn a theoriau amryw o bobl sy’n ymwneud â defnyddioldeb a phwysigrwydd defnyddio themâu trawsgwricwlaidd mewn gwersi yn ddyddiol, ac effaith hynny ar ddysgu’r disgyblion. Yn ogystal, byddaf yn trafod syniadau ar gyfer gwersi’r dyfodol ar sut i ddefnyddio themâu trawsgwricwlaidd er mwyn creu awyrgylch ffafriol ar gyfer llwyddiant a brwdfrydedd y disgyblion. 




Trafodaeth feirniadol ar agwedd a ddewiswyd

Wrth ystyried yr egwyddor pedagogaidd defnyddio themâu trawsgwricwlaidd, gwelwn fod tŵf mewn pwyslais ar ddatblygu sgiliau dysgwyr a sicrhau bod y sgiliau hynny yn rhai y gellir eu defnyddio dros lawer o feysydd pwnc. Mae syniadau Les Vygotsky yn nodi y dylai addysg symud i ffwrdd o fod yn seiliedig ar bwnc penodol rhwystredig, ac yn hytrach, fod yn fwy holistaidd gan ddefnyddio themâu trawgwricwlaidd (Moore, 2000). Efallai bod modd gweld y newid hynny at bwyslais sgiliau yn digwydd yng Nghymru ar hyn o bryd, er hynny, noda Vygotsky bod gogwydd mewn ysgolion cynradd i gadw at addysg traddodiad pynciol (Moore, 2000). Gellir dadlau bod newidiadau mawr mewn addysg yn anodd eu gweithredu oherwydd yr ymdeimlad diogel mewn traddodiad, ac o ystried hyn, mae’n hollbwysig i athrawon ddeall llwyddiant defnyddio themâu trawsgwricwlaidd ar gyfer gwella’r ddarpariaeth i ddisgyblion. 

Noda Vygotsky bod addysgu mewn modd trawsgwricwlaidd yn dal mwy o werthoedd ac yn gryfach yn y broses o ddatblygiad gwybyddol unigolion (Moore, 2000), gellir gweld hyn yn beth da iawn ar gyfer datblygiad dysgwyr sy’n cyrraedd pedwar diben Graham Donaldson o fod yn uchelgeisiol, mentrus, egwyddorol a hyderus (Donaldson, 2015). Pwrpas addysgu gan ddefnyddio themâu trawsgwricwlaidd yw creu system sy’n plethu gyda’i gilydd ar gyfer dysgu symlach, ac mae syniadau Vygotsky yn cefnogi hyn wrth nodi bod gweithredu yn y modd yma yn gwella’r broses adfyfyrio, trafodaethau a’r gallu i drosglwyddo dysgu i agweddau a thasgau eraill (Moore, 2000).

Mae’r broses o ddysgu gwybodaeth newydd yn wahanol i bawb, felly ni ddylwn disgwyl i bob disgybl ffynnu yn yr un modd, a gallwn weld hynny yn niwygiad diweddar cwricwlwm i Gymru (Llywodraeth Cymru, 2020). Weithiau bydd disgyblion yn gweld pwnc penodol yn anodd, neu bydd dysgwyr sydd gydag anghenion dysgu ychwanegol yn cael trafferth deall gwybodaeth sbesifig ac o ganlyniad yn cael eu labelu yn ‘broblemus’. Er mwyn cynothwyo’r dysgwyr yma, byddai gosod themâu trawsgwricwlaidd yn rhoi cyfle i’r dysgwyr hynny ddefnyddio’u sgiliau mewn pwnc y gwelir yn anodd, ac o ganlyniad y bydden nhw’n teimlo’n hyderus yn eu galluoedd (Petty, 2014). Gwelwn felly bod defnyddio themâu trawsgwricwlaidd yn fwy na gwneud gwersi yn ddiddorol ac yn hwylus, ond hefyd yn gyfle cynhwysol i ddarparu fwy o gyfleoedd i ddysgwyr a sefyllfaoedd ble gall pob disgybl ffynnu. Mae defnyddio themâu trawsgwricwlaidd yn gallu dyfnhau gwybodaeth mewn modd chwareus sy’n rhoi cymhelliant i ddysgwyr, wrth iddyn nhw gymryd rhan gweithredol yn eu haddysg (Cremin a Burnett, 2018).


Yn ôl Sir John Jones (2009), mae system addysg ac ysgolion heddiw yn derbyn llai o straen wrth y llywodraeth nag yn y gorffennol, megis yn yr 80au. Noda ei bod hi’n bwysig i athrawon gael y cyfle i ddeall yr ymennydd a sut mae addysgu orau, yn ogystal â phwysigrwydd creu cwricwlwm creadigol sy’n ymgorffori hyblygrwydd (Jones, 2009). Dyma’r elfennau y creda Sir John Jones (2009) y dylid fod wrth wraidd addysg. Mae’n hollbwysig i’r athrawon sy’n addysgu’r genhedlaeth nesaf ddeall sut y mae disgyblion yn dysgu orau, a gwyddom eisoes bod defnyddio themâu trawsgwricwlaidd yn gymorth gyda hynny. Gallwn weld fod defnyddio cwricwlwm creadigol yn elfen sefydledig yn y cyfnod sylfaen, ac felly bod defnydd o themâu trawgwricwlaidd yn digwydd mewn modd creadigol, ond dadleua Sir John Jones (2009) bod angen cadw’r ffocws ar y creadigrwydd hynny wrth deithio drwy’r ysgol, er enghraifft wrth gyrraedd blwyddyn 6. Dywed ni ddylai’r holl ffocws fod ar brofion ac ati, ond yn hytrach dylid ffocysu ar sgiliau allweddol a dysgu sy’n seiliedig ar themau neu brosiectau, byddai hynny yn sicr yn gwireddu’r nôd o weithredu drwy ddefnyddio themâu trawsgwricwlaidd.

Mae nifer o fanteision wrth ddefnyddio themâu trawsgwricwlaidd mewn addysg, a gellir gweld hynny wrth ystyried pa mor hanfodol ydyw i greu cysylltiadau cadarn rhwng pynciau er mwyn cynorthwyo prosesau meddwl ar wahanol ddysgwyr, wrth iddyn nhw wneud cysylltiadau pellach gyda’u profiadau bywyd (Rowley a Cooper, 2009). Mae defnyddio themâu trawsgwricwlaidd yn gallu cynorthwyo dysgwyr i wneud synnwyr o’r hyn y maent yn ei ddysgu, yn ogystal â bod yn dechneg ar gyfer datrys problemau. Nodwyd bod delweddu yn yr ymennydd yn gallu bod yn anodd i ddysgwyr ifanc, felly mae defnyddio’r celfyddydau yn cryfhau gallu’r disgyblion i ddeall testun ysgrifenedig cymhleth, dyma enghraifft o ddefnyddio themâu trawsgwriwclaidd er mwyn gwella dealltwriaeth (Rowley a Cooper, 2009). Mae defnyddio un maes dysgu er mwyn cynorthwyo dysgu mewn maes arall yn enghraifft o ddefnyddio themâu trawsgwricwlaidd, ac er bod hynny yn aml yn llwyddo, mae angen sicrhau bod y cysylltiadau yn rhai cadarn a ddim yn achosi cymhlethdod pellach i’r dysgwyr.

Er bod defnyddioldeb y strategaeth yn eglur, gellid efallai cael anhawster dod o hyd i’r cydbwysedd cywir rhwng pynciau craidd, megis mathemateg a Chymraeg, a sut i’w cysylltu nhw â themau eraill gan sicrhau dealltwriaeth ddwfn o’r cysylltiadau hynny (Rowley a Cooper, 2009). Er y gallai athrawon gael trafferth wrth gynllunio’r cysylltiadau cadarn hynny, mae pwysigrwydd eu defnyddio yn amlwg, yn enwedig wrth ystyried cyfraniad y strategaeth addysgu drwy themâu trawgwricwlaidd at ddatblygiad moesol a gwerthoedd disgyblion (Rowley a Cooper, 2009). Mae hyn oll yn cefnogi’n gryf barn Les Vygostki, sef bod yr egwyddor yn cryfhau datblygiad gwybyddol dysgwyr â’u sgiliau a bod hynny yn gadarnhaol (Moore, 2000).

Mae’r ddadl ynglŷn â defnyddio themâu trawsgwricwlaidd wrth addysgu disgyblion ifanc wedi bodoli am ddegawdau ac mae’r ddadl yn dal i fodoli heddiw gyda nifer yn nodi bod gwybodaeth newydd yn cwympo i barthau naturiol, felly does dim angen creu na chymysgu cysylltiadau rhwng y parthau hynny (Kerry, 2015). Dyma ddadl sydd wedi’i gwreiddio ym myd addysg, ond efallai bod modd dadlau yn ei herbyn wrth nodi bod plant yn dysgu yn well wrth i athrawon wneud fwy o gysylltiadau rhwng gwybodaeth (Kerry, 2015). Mae’n bwysig cofio bod angen mwy na ffeithiau yn unig ar bobl i lwyddo mewn bywyd, er enghraifft pe bai doctor yn ystyried y ffigurau a’r data heb ystyried teimladau a meddyliau’r cleifion, ni fyddai’n cael y darlun cyflawn er mwyn gallu gweithredu. Mae perygl mewn cyfyngu’r dysgu at ddeunydd ffeithiol yn unig  gan fod dysgu yn digwydd drwy broses parhaus ac o’n cwmpas drwy’r amser, felly dylai dysgwyr rhyngweithio gyda’r amgylchedd, ac mae’r egwyddor themâu trawsgwricwlaidd yn caniatau hyn i ddigwydd (Kerry, 2015).

Noda John Dewey y dylai addysg a’r cwricwlwm yn benodol fod yn cwmpasu’r plentyn er mwyn galluogi rhyddid gwybodaeth a’r gallu i ddysgu gwerthoedd drwy sefyllfaoedd cymdeithasol amrywiol, ac yn wir, dyma yw’r newid sy’n digwydd yn nghwricwlwn Cymru ar hyn o bryd (Barnes, 2015). Gallwn weld yn y newid i’r cwricwlwm yng Nghymru y tŵf mewn pwysigrwydd ar lais y plentyn drwy wrando ar beth hoffai’r disgyblion ddysgu a beth sy’n bwysig iddyn nhw. Mae hyn yn pwysleisio rôl yr athrawon wrth greu cwricwlwm sy’n ateb y gofynion. Byddai gweithredu mewn modd trawsgwricwlaidd yn cynyddu hyder dysgwyr a’u hymdeimlad o gyflawniad gan y gallan nhw weld pwrpas i’r hyn y maent yn ei ddysgu. Mae’n bwysig cofio hefyd bod plant eisiau dysgu am y byd ehangach gan nad oes unrhyw fater yn rhy gymhleth iddynt, a gall themâu trawsgwricwlaidd gefnogi hynny (Barnes, 2015). Nid yw’r byd ehangach yn gweithredu gyda pharthau unigol, mae pob dim yn gysylltiedig ac mae pob darn o wybodaeth yn cymysgu, felly wrth ystyried hynny, dylai addysg fod yn hollol drawsgwricwlaidd er mwyn paratoi dysgwyr at y byd ehangach ac at fywyd y tu hwnt i furiau’r ysgol. 

Wrth edrych ar gwricwlwm newydd i Gymru, nodir chwe maes dysgu a phrofiad yn hytrach na phynciau unigol (Llywodraeth Cymru, 2020). Gellir gweld tebygrywdd y meysydd dysgu a phrofiad newydd Cymru gyda syniadau adroddiadau interim a therfynol ROSE yn 2008 a 2009, ble nodwyd y dylid cymysgu pynicau mewn i chwe adran er mwyn ysgogi dulliau trawsgwricwlaidd (Barnes, 2015). Roedd yr adrannau yn cynnwys deall y celfyddydau, deall ieithoedd a chyfathrebu, dealltwriaeth o wyddoniaeth a thechnolegau, deall ymarfer corff a iechyd a lles, deall mathemateg a’r adran olaf sef deall y gymdeithas, hanes a daearyddiaeth (Barnes, 2015). Er bod yr adrannau addysgu a awgrymwyd gan adroddiad ROSE yn debyg i ddiwygiad addysg yng Nghymru, fe wrthodwyd syniadau ROSE gan llywodraeth y DU yn 2010 (Barnes, 2015). Mae hyn yn dangos bod dealltwriaeth o addysgu a defnyddio egwyddor themâu trawsgwricwlaidd wedi datblygu, ac o bosib wedi gwella erbyn hyn gan fod dysgwyr heddiw yn dysgu i fod yn fwy addasadwy ar gyfer bywyd y tu allan i’r ysgol, a hynny ar gyfer profiad mewn byd trawsgwricwlaidd.

Wrth fynd ati i ddysgu mewn modd trawgwricwlaidd, gwelir bod gwahanol ffyrdd o addysgu wrth ddilyn yr egwyddor. Er bod pob ffordd o addysgu trawsgwricwaidd yn wahanol, maent i gyd yn annog hyder, ymholiad, creadigrwydd, diddordeb mewn dysgu ac i raddau annibyniaeth wrth ddysgu (Barnes, 2015). Y modd mwyaf cyffredin ydy mewn ffordd traws-gwricwlaidd hierarchaidd, mae hyn yn digwydd wrth weld cynnydd mewn un disgyblaeth trwy ddysgu agweddau ar ddisgyblaeth arall hefyd, efallai y byddai’r modd yma yn haws wrth ddechrau dysgu technegau addysgu drwy themâu trawsgwricwlaidd (Barnes, 2015). Wrth ddatblygu arfer da, efallai gellir hefyd ddysgu pwnc trosglwyddadwy sengl ar draws y cwricwlwm gan ffocysu ar y pwnc ei hunan wrth ddangos eu sgiliau mewn pynciau eraill (Barnes, 2015). Mae’n bosib hefyd defnyddio dulliau sy’n seiliedig ar thema, mae hyn yn amlwg wrth edrych ar y cyfnod sylfaen wrth iddyn nhw ddysgu’n aml drwy thema, er enghraifft stori, ond rhaid cofio bod angen ymestyn hyn drwy gydol yr oedrannau a chadw’r themâu a ddefnyddir mewn côf er mwyn sicrhau bod y dewis cywir yn cael ei wneud ar gyfer datblygiad dysgwyr gan sicrhau peidio â chreu cymhlethdod (Barnes, 2015). Gellir dadlau bod y ffyrdd uchod o addysgu drwy egwyddor themâu trawgwricwlaidd yn rhai mwy sylfaenol, efallai ar gyfer athrawon sy’n ansicr o’r egwyddor, ond rhaid ystyried os ydy ymgais at ddefnydio themâu trawsgwricwlaidd yn well na chadw at ymarfer diogel o addysgu pynciol.

Wrth i athrawon ddatblygu eu harfer a dod yn fwy hyderus wrth addysgu drwy’r egwyddor, gellir symud at addysgu amlddisgyblaeth, hynny yw, drwy ddefnyddio profiad neu thema sengl i ddatblygu lefelau uwch o ddealltwriaeth mewn dwy ddisgyblaeth neu fwy, er enghraifft wrth ddilyn profiad personol pwerus neu arwyddocaol (Barnes, 2015). Yna gellir symud at ddilyniant rhyngddisgyblaethol mewn dau bwnc neu fwy drwy hybu meddwl creadigol sydd eto yn seiliedig ar brofiadau a rennir (Barnes, 2015). Yr elfen sy’n amlwg gyda’r strategaethau yma ydy’r pwyslais ar brofiadau’r unigolion ac felly efallai y byddai gweithredu drwy rhain yn golygu bod llais y disgybl yn gyrru’r addysg a’u bod yn cyrraedd pedwar diben Graham Donaldson (Donaldson, 2015). Mae addysgu trawsgwricwlaidd mewn modd fanteisgar yn adeiladu ar lais y plentyn wrth i ddysgwyr bennu dyfnder a chyfeiriad y dysgu yn seiliedig ar thema neu brofiad a rennir (Barnes, 2015). Y modd olaf y gellir gweithredu fel athrawon ydy drwy ffocws ddwbl wrth hyrwyddo cydbwysedd rhwng cyfleoedd disgybledig sy'n seiliedig ar brofiad, byddai hyn yn dangos arbenigedd o’ egwyddor themâu trawsgwircwlaidd (Barnes, 2015). Er bod defnyddio themâu trawsgwricwlaidd yn gallu cymhlethu a cham arwain disgyblion, ac er bod gwahanol fathau o weithredu, yr un yw’r nôd, sef cynyddu safonau a diddordeb y dysgwyr drwy arfer da (Barnes, 2015).

Wrth edrych ar ddiwygiad cwricwlwm newydd i Gymru yn ogystal ag adroddiad dyfodol llwyddiannus Graham Donaldson, gwelir bod lles, iechyd meddwl a hapusrwydd dysgwyr yn arwain pob penderfyniad. Gellir dadlau bod addysgu a dysgu drwy themâu trawsgwricwlaidd yn gymorth mawr er mwyn sicrhau bod yr elfennau hynny o les emosiynol dysgwyr yn cael blaenoriaeth a chefnogaeth cyson, wrth alluogi cyfraniad a deialog gan bawb gan gynnwys y dysgwyr eu hunain (Donaldson, 2015). Nodwyd bod gweithredu’r egwyddor yma yn creu amgylchedd o gefnogaeth ac ymdeimlad diogel ar gyfer datblygiad unigol dysgwyr sy’n hanfodol ar gyfer llwyddiant academaidd (Donaldson, 2015). Yr hyn sy’n amlwg wrth ystyried yr holl ddadleuon ydy mai’r dysgwyr yw canolbwynt penderfyniadau addysg a bod pob agwedd o addysgu yn cwmpasu’r disgyblion, a thrwy ddefnyddio themâu trawsgwricwlaidd gellir sicrhau bod y dysgywr yn derbyn y cyfleoedd eang sydd eu hangen arnynt er mwyn ffynnu. 


















Casgliad

Mae adfyfyrio ar eich arfer chi fel ymarferydd yn hanfodol ar gyfer darparu addysg o’r safon gorau i ddisgyblion ac mae’r safonau SAC presennol yng Nghymru yn galluogi’r adfyfyrio effiethiol hynny. Dywed David Tripp (2012) bod adfyfyrio ar eich profiadau chi fel ymarferydd yn hanfodol er mwyn gwella eich arfer a’ch barn broffesiynol ar lawr y dosbarth. Mae’r safon themâu trawsgwricwlaidd yn ffitio o fewn adran Addysgeg, Hyrwyddo dysgu trwy gymhwyso gwybodaeth a disgyblaeth pwnc yn effeithiol, a dyma’r adran dw i am ganolbwyntio arni dros y cyfnod addysgu nesaf er mwyn perffeithio a chadarnhau fy arfer i o ddefnyddio themâu trawsgwricwlaidd.

Wrth adfyfyrio ar fy mhrofiad dysgu proffesiynol cyntaf, bûm yn ceisio defnyddio themâu trawsgwricwlaidd yn rheolaidd wrth addysgu dysgwyr y cyfnod sylfaen. Er hyn, yn dilyn ymchwil i mewn i ddefnyddioldeb a phwysigrwydd dysgu drwy ddefnyddio’r strategaeth, byddaf yn sicrhau fy mod yn dilyn yr egwyddor yn ddyfnach ac yn fwy trylwyr wrth symud at fy ail profiad dysgu proffesiynol gyda disgyblion blwyddyn pedwar a phump. Sylweddolaf bod cyfle yma i mi wella fy nefnydd o’r egwyddor themâu trawsgwricwlaidd. Credaf y dylai’r egwyddor yma yrru’r addysgu er mwyn galluogi dysgu diddorol a pharhaus i’r disgyblion.  Byddaf yn sicrhau bod y strategaeth yn cael ei wae i mewn i gynifer o wersi â phosib. Credaf y bydd gwneud hyn yn cynyddu diddordeb y dysgwyr wrth alluogi amrywiaeth o gyfleoedd iddyn nhw ddefnyddio eu sgiliau cryfach nhw gan ymarfer a datblygu eu sgiliau gwannach. Ar ôl ymchwilio, deallaf bod darparu’r cyfle yma yn hollbwysig er mwyn gwella hyder a chyfranogiad dysgwyr wrth iddyn nhw deimlo’n rhan lawn o’r broses ddysgu a gweld pwrpas i’r hyn y maent yn ei ddysgu.

Prif thema’r cyfnod y byddaf yn addysgu i ddisgyblion blwyddyn pedwar a phump ydy Cymru, gan ganolbwyntio ar un Sir yn benodol yn ogystal â mudiad Urdd Gobaith Cymru. Bydd addysgu o dan y thema yma yn sicr yn ymarfer sgiliau ieithoedd, llythrennedd a chyfathrebu drwy ddefnyddio’r Gymraeg, a bydd hefyd modd defnyddio amrywiaeth o themâu eraill megis hanes, daearyddiaeth, y celfyddydau mynegiannol drwy ymarfer sgiliau creadigol yn ogystal â maes iechyd a lles drwy ganolbwyntio ar agweddau ymarfer corff. Credaf y bydd defnyddio’r amrywiaeth eang o themâu trawsgwricwlaidd yma yn hanfodol er mwyn sicrhau bod yr addysgu yn llwyddiannus. Byddaf hefyd, wrth gwrs, yn defnyddio elfennau rhifedd yn y gwersi megis dyddiadau a niferoedd yn ogystal â defnyddio technoleg wrth weithredu’r strategaeth themâu trawsgwricwlaidd. Credaf y bydd gwae yr holl themâu gwahanol at ei gilydd o dan thema Cymru yn sicrhau dysgu eang a dilys i’r disgyblion. 

Fel noda Jonathan Barnes (2015), mae gwahanol ffyrdd i weithredu gwersi trawsgwricwlaidd, ac wrth edrych ar y gwahanol fathau gwelaf fy mod wedi bod yn dilyn dulliau yn seiliedig ar thema fel sy’n amlwg yn y cyfnod sylfaen. Gwelaf bod hyn yn ddull defnyddiol er mwyn sicrhau amrywiaeth yn y ddarpariaeth, a chredaf bod gweithredu’r egwyddor fel hyn yn digwydd yn llyfn yn y cyfnod sylfaen gan eu bod nhw’n dysgu drwy themâu yn aml. Efallai na fyddai’r dechneg yma yn llwyddo yng nghyfnod allweddol 2 gan nad ydyn nhw fel arfer yn dysgu drwy thema, er hynny, mae’r cwricwlwm newydd i Gymru (2020) ac adroddiad Graham Donaldson (2015) i gyd yn cynnig y dylai addysg dysgwyr hŷn fod yn debycach i ddarpariaeth y cyfnod sylfaen, a hynny yn cefnogi felly dysgu drwy themâu a defnyddio themâu trawsgwricwlaidd yn rheolaidd. 

Hoffwn, wrth ddatblygu fy nefnydd i o’r egwyddor, ddatblygu defnydd o brofiadau unigolion wrth weithredu themâu trawsgwricwlaidd, credaf y byddai hyn yn haws gyda dysgwyr hŷn na gyda dysgwyr ifanc iawn ac o ganlyniad yn sicrhau perchnogaeth o’u gwaith, cryfhau dealltwriaeth ac annibyniaeth y disgyblion. Mae hyn oll yn cysylltu’n gryf gyda phedwar diben Graham Donaldson (2015) wrth sicrhau mai’r dysgwyr sy’n arwain y dysgu a chreu rhinweddau hollbwysig, megis hyder yn eu gwaith a’u galluoedd, dalltwriaeth o’r byd ehangach yn ogsytal â chyfranogwyr mentrus a chreadigol. Credaf y bydd dilyn y gwahanol ffyrdd o weithredu themâu trawsgwricwlaidd a nodwyd gan Johnathan Barnes (2015) yn gwella fy arfer i wrth addysgu ac yn sicrhau fy mod yn darparu’r addysg orau bosib gan gynnwys ystod o gyfleoedd i bob disgybl sy’n rhan o’r dosbarth. 

